**LIETUVOS RESPUBLIKOS AMBASADA ČEKIJOS RESPUBLIKOJE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**AKTUALIOS EKONOMINĖS INFORMACIJOS SUVESTINĖ**

2021-08-01

2022-08-31

**ČEKIJOS RESPUBLIKA**

|  |  |  |  |
| --- | --- | --- | --- |
| Data | Pateikiamos informacijos apibendrinimas | Informacijos šaltinis | Pastabos |
| **Lietuvos eksportuotojams aktuali informacija** |
| 2022-08-16 | Čekijoje ir toliau didėja kainos. Palyginus su birželio mėn., žemės ūkio produktai brango 39.8%, pramonės gaminių kainos augo 26,8%, statybos darbų kainos – 13%, kitų paslaugų - apie 6.3%. | <https://www.ceskenoviny.cz/zpravy/v-cervenci-pokracoval-rust-cen-vyrobcu-v-prumyslu-a-zemedelstvi-ale-zpomalil/2243543> |  |
| 2022-08-18 | Pinga kuras. Rugpjūtį tiek dyzelinas, tiek benzinas atpigo daugiau nei 1 krona. Kainos nukrito iki šių metų kovo mėn. lygio. Lyginant su praėjusiais metais, dyzelinas šiuo metu brangesnis 10-čia, benzinas – beveik 7-iomis kronomis. | <https://www.irozhlas.cz/ekonomika/paliva-benzin-nafta-ceny-pohonnych-hmot_2208180826_mst> |  |
| 2022-08-24 | Verslo pasitikėjimas ekonomika smunka trečią mėnesį iš eilės. Didžiausias pasitikėjimo nuosmukis – statybos sektoriuje. Kita vertus, vartotojų pasitikėjimas ekonomika – augo. Ekspertų teigimu, vartotojai mažiau nerimauja dėl savo finansinės padėties pablogėjimo bei dėl bendros valstybės ekonomikos situacijos. | <https://www.ceskenoviny.cz/zpravy/duvera-podnikatelu-v-ekonomiku-dal-klesla-u-spotrebitelu-stoupla/2246818> |  |
| **Investicijoms pritraukti į Lietuvą aktuali informacija** |
| 2022-08-08 | Diskutuojama dėl galimybių Karlovy Vary regione statyti elektromobilių akumuliatorių (ličio baterijų) giga gamyklą (angl. *gigafactory*). Apie tai informavo Čekijos Pralamento atstovų rūmų pirmininko pavaduotoja, išrinkta Karlovy Vary regione, Jana Mračková Vildumetzová. Parlamentarės teigimu, regionas yra tinkamas konkuruoti dėl tokių įmonių, kaip LG, Volkswagen investicijų. | <https://www.ceskenoviny.cz/zpravy/mrackova-vildumetzova-chce-lobbovat-za-gigafactory-v-karlovarskem-kraji/2240510> |  |
| **Lietuvos verslo plėtrai aktuali informacija** |
| 2022-08-23 | Čekija norėtų būti Ukrainos atstatymo lydere, o pagrindinė užduotis – užtikrinti ES finansavimą šiam tikslui, sakė pramonės ir prekybos ministras J. Sikela. Ministras pridūrė, kad jo ministerija įsteigė verslo klubą „Ukrajina“, kaip platformą, skirtą dalintis informacija apie Ukrainos atstatymo poreikius ir galimybes dalyvauti Čekijos įmonėms. Pramonės ir prekybos ministerija kartu su URM taip pat rengia bendrą dokumentą dėl Čekijos indėlio į Ukrainos atstatymą. Čekijoje nėra vienos institucijos, per kurią būtų koordinuojamas įsitraukimas į Ukrainos atstatymą. Minėtus klausimus koordinuoja URM vystomojo bendradarbiavimo taryba ir vyriausybei atskaitinga iš įvairių ministerijų atstovų suburta ekonominio bendradarbiavimo komisija. Čekija turi planų prisidėti prie Dnipro atstatymo. Šiame mieste veikia Čekijos įmonių klasteris, užmegzti verslo kontaktai.  | [Czech Republic Wants to Take Lead on Ukraine Reconstruction (praguemorning.cz)](https://www.praguemorning.cz/czech-republic-wants-to-take-lead-on-ukraine-reconstruction/) |  |
| 2022-08-01 | Antrąjį šių metų ketvirtį elektromobilių pardavimas Čekijoje, palyginti su tuo pačiu laikotarpiu prieš metus, išaugo 65 proc. Priešingai, įkraunamų hibridinių automobilių pardavimas per tą patį laikotarpį sumažėjo beveik trečdaliu. Nuo balandžio pradžios iki birželio pabaigos buvo parduoti 1168 elektromobiliai (pernai tuo pačiu laikotarpiu – 706). Remiantis tarptautinės agentūros ACEA duomenimis, pagal elektromobilių pardavimų augimo tempą, Čekija yra 6-oje vietoje ES.  | [Sizable rise in electric car sales recorded in Czechia | Radio Prague International](https://english.radio.cz/sizable-rise-electric-car-sales-recorded-czechia-8757555)  |  |
| 2022-08-07 | Statybai skirtų sklypų kainos Čekijoje nuo 2010 m. pakilo 23.2 proc. Pastebimas bendras statybai skirtų sklypų trūkumas, todėl kainų kritimo artimiausiu metu tikėtis neverta. | <https://www.ceskenoviny.cz/zpravy/analyza-ceny-pozemku-v-cesku-mezirocne-stouply-o-23-2-procenta/2240154> |  |
| **Lietuvos turizmo sektoriui aktuali informacija** |
| 2022-08-01 | Prahos Vaclovo Havelo oro uostas per pirmąjį šių metų pusmetį aptarnavo 4.3 mln. keleivių – penkis kartus daugiau, nei tuo pačiu laikotarpiu praėjusiais metais. Tačiau šis rodiklis 45% mažesnis, nei ikipandeminiu laikotarpiu. Prognozuojama, kad keleivių srautai augs, tikėtina, kad vien per rugpjūčio mėnesį oro uostas aptarnaus apie 2.7 mln. keliautojų. | <https://www.ceskenoviny.cz/zpravy/prazske-letiste-v-pololeti-odbavilo-skoro-4-3-milionu-lidi-mezirocne-petkrat-vic/2237936> |  |
| 2022-08-12 | ES Tarybai pirmininkaujanti Čekija rugpjūčio 12 d. pareiškė, kad draudimas išduoti vizas visiems Rusijos piliečiams galėtų papildyti Bendrijos paskelbtas sankcijas Maskvai dėl karo Ukrainoje. „Vizų Rusijos piliečiams visuotinis sustabdymas visose ES valstybėse narėse galėtų būti dar viena labai veiksminga sankcija“, – sakoma užsienio reikalų ministro J. Lipavsky pranešime. Jis nurodė pasiūlysiantis šį sumanymą per rugpjūčio pabaigoje Prahoje vyksiantį ES užsienio reikalų ministrų susitikimą. Čekija nebeišduoda vizų Rusijos ir Baltarusijos piliečiams nuo vasario 25-osios. | [Czech EU Presidency pushes to ban visas for Russians (brusselstimes.com)](https://www.brusselstimes.com/271209/czech-eu-presidency-pushes-to-ban-visas-for-russians) |  |
| 2022-08-12 | Rugpjūčio 12 d. paskelbta, kad didelio masto gaisras Čekijos Bohemijos Šveicarijos nacionaliniame parke, prasidėjęs liepos 24 d., visiškai užgesintas. Gaisras buvo apėmęs apie 1000 ha nacionalinio parko teritorijos. Aplinkos ministerija iki rugpjūčio pabaigos pratęsė įvažiavimo į Bohemijos Šveicariją apribojimus – draužiama patekti į tam tikras zonas, o pats parkas bus uždarytas naktį nuo 21:00 iki 6:00 ryto. Šis miško gaisras buvo didžiausias CZ istorijoje. Priežastis – neatsargus poilsiautojų elgesys su ugnimi. | [Forest fire in Czech Republic under control: fire rescue service-Xinhua (news.cn)](https://english.news.cn/20220802/42f4955278cb46acb3da40e425a22c45/c.html) |  |
| 2022-08-11 | Lėktuvų bilietų paklausa liepos mėn. viršijo ikipandeminį lygį. Daugiausia lėktuvų bilietų parduota kelionėms į Europos šalis. Šis prekybos padidėjimas yra netikėtas, atsižvelgiant į smarkiai išaugusias bilietų kainas, ypač dėl kylančių kuro kainų bei personalo trūkumo oro uostuose. | <https://www.ceskenoviny.cz/zpravy/prodej-letenek-zrejme-dosahl-vrcholu-potize-v-letectvi-mohou-vest-k-utlumu/2241765> |  |
| 2022-08-21 | Šį atostogų sezoną čekai renkasi vis daugiau individualių kelionių. Lyginant su 2019 m., individualias keliones besirenkančių padaugėjo apie 10 proc., nepaisant to, kad šios kelionės dažniausiai būna brangesnės, nei grupinės išvykos. | <https://www.ceskenoviny.cz/zpravy/ck-a-agentury-sleduji-rostouci-zajem-individualnich-cestovatelu/2245625> |  |
| 2022-08-29 | Pradėtas visų suaugusiųjų skiepijimas ketvirtąja vakcinos nuo COVID-19 doze. Pasiskiepyti antrąja stiprinamąja doze skubiai kviečiami visi vyresni nei 60 m. ir rizikos grupėms priklausantys žmonės. Skiepą bus galima gauti gydytojo kabinete ar ligoninėje be jokios išankstinės registracijos, tačiau po trečiojo skiepo turės būti praėję mažiausiai keturi mėnesiai. Čekija pastaruoju metu fiksuoja didėjančius infekcijų skaičius. Viruso reprodukcijos indeksas šiuo metu siekia 0,83.  | [Coronavirus - Information of MoI - Ministry of the interior of the Czech Republic (mvcr.cz)](https://www.mvcr.cz/mvcren/article/coronavirus-information-of-moi.aspx) |  |
| **Bendradarbiavimui MTEPI[[1]](#footnote-1) srityse aktuali informacija** |
| 2022-08-17 | Į 1000 geriausių pasaulio universitetų šių metų reitingą pateko aštuoni Čekijos universitetai. Šanchajaus ARWU (*Academic Ranking of World Universities*) reitingas yra vienas prestižiškiausių. Jame Čekiją šįmet atstovauja: Karolio universitetas (301-400 vieta); Brno Masaryko universitetas (401-500 vieta); Olomouco Palacký universitetas (701-800 vieta), Čekijos technologijos universitetas Prahoje (ČVUT); Čekijos gyvybės mokslų universitetas Prahoje (ČZU) (801-900 vietos); Brno Technologijos universitetas (VTU), Ostravos Technikos universitetas (VŠB-TUO); Pietų Bohemijos universitetas Česke Budejovicuose (901–1000 vietos).  | [Eight Czech universities appear in the prestigious top 1,000 university ranking - Prague, Czech Republic (expats.cz)](https://www.expats.cz/czech-news/article/eight-czech-universities-appear-in-the-prestigious-top-1000-university-ranking) |  |
| **Lietuvos ekonominiam saugumui aktuali informacija**  |
| 2022-08-12 | Rugpjūčio 4-12 d. per Rusijos naftos vamzdyną „Družba“ į Čekiją nebuvo tiekiama nafta. Tiekimas buvo sustabdytas, nes Rusijos naftos vamzdynų operatorė Transneft dėl ES sankcijų negalėjo sumokėti Ukrainai naftos tranzito mokesčio. Slovakijos naftos perdirbimo bendrovė „Slovnaft“ ir ją valdantis Vengrijos energetikos konglomeratas MOL pasisiūlė sumokėti tranzito mokesčius ir su tuo sutiko Ukraina bei Rusija. Naftos tiekimas šioms šalims buvo atnaujintas atitinkamai rugpjūčio 10 ir 11 d. Čekijos pramonės ir prekybos ministras J. Sikela rugpjūčio 12 d. pranešė, jog Čekija, kuri dėl tranzito derėjosi atskirai, „rado būdą atblokuoti tranzito mokesčių už naftos tiekimą mokėjimus“. Remiantis neoficialiais šaltiniais, mokėjimus atliko Nyderlanduose įsikūręs bankas ING. | <https://www.rferl.org/a/russia-oil-czech-druzhba/31986234.html> |  |
| 2022-08-24 | Rugpjūčio 24 d. vyriausybė patvirtino priemonių paketą, kuriuo siekiama padėti namų ūkiams ir įmonėms dėl sparčiai augančių energijos kainų. Namų ūkiai gaus vidutiniškai po 15 000 CZK (600 eur) paramos, beveik trečdalis šios sumos gyventojus pasieks dar šįmet. Premjeras J. Fiala pabrėžė, kad siekdama pagelbėti gyventojams, Čekijos vyriausybė daro kur kas daugiau, nei ES vidurkis. Remiantis IFI (*Independent Fiscal Institutions Network*) palyginimu, pagal pagalbos piliečiams lygį Čekija – ketvirta ES. Pramonės ir prekybos ministras J. Síkela paaiškino, kaip bus teikiama parama: „Mažiems namų ūkiams, kurių vartojimas mažas, bus skiriama 11 000 CZK (446 eur) parama. Vidutinio dydžio namų ūkiams – 14 000-15 000 CZK (570-600 eur) o tiems, kurie suvartoja daugiausiai – 18 000 CZK (730 eur). Vidutinė paramos gyventojams suma sieks 15 000 CZK (600 eur), iš šios sumos apie 4 000 CZK (160 eur) šalies gyventojai gaus dar šiais metais.“ Ministras informavo, kad kiekvienas namų ūkis jam priklausančios paramos dydį galės apskaičiuoti, naudojantis specialia interneto programėle.Dar birželio pabaigoje Čekijos vyriausybė paskelbė skirsianti 66 mlrd. CZK (2,68 mlrd. eur), kad padėtų namų ūkiams ir įmonėms dėl sparčiai augančių energijos kainų.  Apie 30 mlrd. CZK (1,22 mlrd. eur) šios sumos bus skirta vadinamajam „Energijos taupymo tarifui“ (valstybės biudžeto subsidijai elektros, dujų ir šilumos tiekėjams). Taip pat likusią šių metų dalį ir kitąmet namų ūkiai ir įmonės bus atleisti nuo mokesčių už atsinaujinančius energijos šaltinius. Šiai pagalbai iš minėtos 66 mlrd. CZK sumos valstybė skirs 23 mlrd. CZK (0,93 mlrd. eur). Vyriausybė taip pat skirs 2 mlrd. CZK (811 tūkst. eur), kad padėtų energijai imlių pramonės šakų įmonėms. Tai bus vadinamosios netiesioginių išlaidų kompensacijos, kurias vyriausybė padengs šįmet ir kitąmet. Ši pagalba bus skirta maždaug 30 energijai itin imlių Čekijos įmonių. Vadinamasis „taupymo tarifas“ – tai Čekijos Energetikos įstatymo pataisa, skirta padėti namų ūkiams sumažinti išlaidas už elektrą ir dujas. Tarifas bus taikomas visiems namų ūkiams, kurie naudoja dujas ar elektrą. Tai bus fiksuota suma, kurią valstybė sumokės už klientą tiesiai energijos prekybininkams. Tarifas nebus taikomas įmonėms, elektromobilių įkrovimui ar „vasarnamiams“ (t. y. – antrajam būstui). | <https://www.ceskenoviny.cz/zpravy/penize-na-usporny-tarif-budou-letos-na-elektrinu-i-plyn-rekl-sikela/2238564>https://www.ceskenoviny.cz/zpravy/rada-odborniku-kritizuje-chybejici-castky-v-navrhu-usporneho-tarifu/2243231[Czech government earmarks $7.1 bln to ease inflation, energy price shock | Reuters](https://www.reuters.com/markets/europe/czech-government-earmarks-71-bln-ease-inflation-energy-price-shock-2022-08-24/) |  |
| 2022-08-01 | Čekijos vyriausybė pristatė specialią interneto svetainę „[Skėtis nuo infliacijos](https://destnikprotidrahote.cz/#_blank)“ (Deštník proti drahotě), kurioje apibendrinama įvairioms gyventojų grupėms teikiama pagalba dėl augančių energijos kainų ir infliacijos šalyje. Skiltyje parama verslininkams ir įmonėms, informuojama, kad smulkaus ir vidutinio verslo įmonės, kurių energijos sąnaudos sudaro daugiau nei 10% visų veiklos sąnaudų, gali kreiptis dėl lengvatinių paskolų ir garantijų. Paskirų paramos verslui elementų galima aptikti ir prie kitų minėtoje svetainėje nurodytų paramos rūšių, pvz., Čekijos vežėjams PVM mokėjimas atidėtas iki 2022 metų spalio mėn. pabaigos. Taip pat panaikintas kelių mokestis transporto priemonėms iki 12 tonų.  | [Skėtis nuo infliacijos](https://destnikprotidrahote.cz/#_blank)“ (Deštník proti drahotě) |  |
| 2022-08-19 | Čekijos dujų saugykla šiuo metu užpildyta 77 proc. Esant vidutinei oro temperatūrai, ateinančią žiemą Čekijai užtektų turimų dujų atsargų iki 2023 m. rugpjūčio mėn. Turimų dujų atsargų valstybei užtektų 11-ai mėnesių, jeigu Rusija nutrauktų dujų tiekimą bei būtų pasiektas 15% dujų taupymo tikslas. | <https://www.ceskenoviny.cz/zpravy/cesko-pri-prumerne-teplote-v-zime-vystaci-s-plynem-zhruba-do-srpna/2244983> |  |
| 2022-08-02 | Čekija galės naudotis Nyderlandų SGD terminalu dujoms importuoti. Ketinama importuoti iki 3 mlrd. kubinių metrų SGD per metus. Valstybė kartu su energijos tiekėju ČEZ užsitikrino dujotiekio pajėgumus iš Eemshaveno uosto. Šis kiekis atitinka trečdalį šiuo metu iš Rusijos importuojamų dujų. Naujasis SGD terminalas šiauriniame Nyderlandų uoste turi pradėti veikti rugsėjo mėnesį.  | [Czech Republic to source 3 bcm of LNG annually through Dutch terminal - CEENERGYNEWS](https://ceenergynews.com/lng/czech-republic-to-source-3-bcm-of-lng-annually-through-dutch-terminal/) |  |
| 2022-08-04 | Čekija atsisako rusiško branduolinio kuro savo atominėse jėgainėse. Čekijos valstybės kontroliuojama energetikos grupė ČEZ su JAV „Westinghouse“ ir Prancūzijos „Framatome“ pasirašė branduolinio kuro tiekimo sutartis. 10 metų trukmės sutartys dėl Temelino branduolinės jėgainės aprūpinimo kuru įsigalios nuo 2024 metų, pasibaigus ilgalaikės sutarties su „Rosatom“ priklausančios tiekėjos TVEL galiojimui, pranešė ČEZ. Ji skelbia šiuo metu turinti kuro maždaug dvejiems Temelino AE eksploatavimo metams ir trejiems Dukovanų jėgainės metams. Temelino ir Dukavanų branduolinės jėgainės, kurių galia – apytikriai po 2000 megavatų, patenkina daugiau kaip trečdalį šalies elektros poreikio.  | [bne IntelliNews - Czech energy company CEZ switches away from Russian nuclear fuel](https://intellinews.com/czech-energy-company-cez-switches-away-from-russian-nuclear-fuel-248913/?source=czech-republic) |  |
| 2022-08-19 | Gazprom ketina nutraukti dujų tiekimą Vokietijai ir kitoms ES valstybėms, įskaitant Čekiją, dujotiekiu „Nord Stream 1” nuo rugpjūčio 31 d. iki rugsėjo 2 d. Priežastis – remonto darbai. | <https://www.ceskenoviny.cz/zpravy/dodavky-plynu-nord-streamem-1-do-eu-se-kvuli-udrzbe-opet-zastavi/2245134> |  |
| **Bendra ekonominė informacija** |
| 2022-08-12 | Per pirmąjį 2022 m. pusmetį rusvųjų anglių išgauta penktadaliu daugiau, lyginant su praėjusiais metais. Čekijoje yra vienintelė veikianti anglies kasykla – Karvinsko mieste. Kasykla turėjo nutraukti savo veiklą iki 2023 m. vidurio, tačiau šiuo metu deramasi dėl jos veikimo iki 2025 m. | <https://www.ceskenoviny.cz/zpravy/v-prvnim-pololeti-se-v-cr-mezirocne-vytezilo-o-petinu-vice-hnedeho-uhli/2242270> |  |
| 2022-08-15 | Vyksta diskusijos dėl rengiamo įstatymo projekto, kuriuo namų savininkai būtų įpareigojami mažinti būsto šildymą, atsižvelgiant į siekį sutaupyti energijos išteklių ateinančią žiemą. Nekilnojamo turto savininkai reiškia pasipiktinimą, nes neturės jokių priemonių užtikrinti, kad jų nuomojamuose patalpose būtų laikomasi įstatymo projekte numatytų šildymo ribojimų. Galutinė įstatymo versija turėtų pasirodyti rugsėjo mėn. pradžioje. | <https://www.ceskenoviny.cz/zpravy/sdruzeni-pronajimatele-nemohou-byt-zodpovedni-za-teplotu-v-prostorach-bytu/2243320> |  |
| 2022-08-15 | Čekijos statistikos tarnybos duomenimis, javų derlius šiemet sieks 7,4 mln. tonų, o tai – 2,5 proc. daugiau, nei pernai. Tarnyba taip pat apskaičiavo, kad rapsų derlius šįmet bus didesnis 4,7 proc. ir sieks 1,07 mln. tonų. | <https://www.ceskenoviny.cz/zpravy/zne-brzy-skonci-zemedelci-sklidili-94-ploch-obilovin-a-99-repky/2243367> |  |
| 2022-08-01 | Remiantis naujausiais Eurobarometro duomenimis, nedarbo lygio vidurkis ES - 6%. Iš ES valstybių narių, mažiausias nedarbas fiksuojamas Čekijoje – 2.4%. | <https://www.ceskenoviny.cz/zpravy/mira-nezamestnanosti-v-eu-zustala-na-sesti-procentech-nejnizsi-zustava-v-cesku/2237979> |  |

Parengė:

Dominykas Goda, LR ambasados Čekijos Respublikoje atašė

tel. +420 602 292 807, el. paštas dominykas.goda@urml.lt

Kristina Baubinaitė, LR ambasados Čekijos Respublikoje trečioji sekretorė

tel. +370 706 53832, el. paštas kristina.baubinaite@urm.lt

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Lietuvos Respublikos diplomatinės atstovybės ar konsulinės įstaigos darbuotojo

pareigos, vardas pavardė, telefono numeris, el. paštas)

1. MTEPI - moksliniai tyrimai, eksperimentinė plėtra ir inovacijos [↑](#footnote-ref-1)